1)

Lepingu I lisa I peatüki osa 7.1 punkti 12 (Euroopa Parlamendi ja nõukogu määrus (EÜ) nr 999/2001) järele lisatakse järgmine tekst: „Üldised toidualased õigusnormid ja Euroopa Toiduohutusamet 13. 32002 R 0178: Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1), muudetud järgmiste määrustega: — 32003 R 1642: Euroopa Parlamendi ja nõukogu määrus (EÜ) nr 1642/2003, 22. juuli 2003 (ELT L 245, 29.9.2003, lk 4), — 32006 R 0575: komisjoni määrus, 7. aprill 2006, (EÜ) nr 575/2006 (ELT L 100, 8.4.2006, lk 3). Käesolevas lepingus loetakse määruse (EÜ) nr 178/2002 sätteid järgmises kohanduses. a) Määrust ja määruse kohaselt vastu võetud õigusakte kohaldatakse Islandi suhtes ilma I lisa I peatüki sissejuhatuse lõikes 2 täpsustatud üleminekuperioodita. b) EFTA riigid osalevad Euroopa Toiduohutusameti (edaspidi „amet”) töös, kuid neil ei ole õigust hääletada. Kui edaspidi ei ole sätestatud teisiti ja sõltumata lepingu protokollist nr 1, hõlmab kõnealuses määruses sisalduv termin „liikmesriik/liikmesriigid” lisaks oma tähendusele kõnealuses määruses ka EFTA riike. Kohaldatakse protokolli nr 1 lõiget 11. c) Asjaomaseid EFTA riike kutsutakse saatma vaatlejaid alalise toiduahela ja loomatervishoiu komitee koosolekutele, millel käsitletakse käesolevas lepingus nimetatud õigusaktide kohaldamisalasse kuuluvaid küsimusi. EFTA riikide esindajad osalevad täies mahus komitee töös, kuid neil ei ole õigust hääletada. d) Artikkel 12 asendatakse järgmisega: „EFTA riikide õigus, mis käsitleb toidu ja sööda tootmist, importi ja turustamist, vastab toidualaste õigusnormide asjaomastele nõuetele, hõlmates tõhusaid meetmeid, mille abil tagatakse, et tooteid, mis on ELi liikmesriigi turult kõrvaldatud, ei saa EFTA riigi kaudu eksportida või reeksportida kolmandasse riiki.”. e) EFTA järelevalveamet saab artikli 26 lõikes 3, artikli 32 lõikes 2, artikli 33 lõigetes 4 ja 6 ning artikli 34 lõikes 4 ette nähtud teabe. f) Artiklit 29 kohaldatakse järgmises kohanduses: EFTA riigid võivad esitada ametile taotluse ameti tegevusvaldkondadega seotud küsimustes teadusliku arvamuse saamiseks. Selline taotlus adresseeritakse kõigepealt komisjonile, kes edastab selle ametile taotletud arvamuse saamiseks, kui ta arvab, et see taotlus on ühistes huvides. EFTA järelevalveamet võib taotleda ametilt teaduslikku arvamust juhtumi kohta. EFTA järelevalveamet teeb komisjoniga ühtlustatud lähenemisviisi tagamiseks koostööd. g) Artiklit 31 kohaldatakse järgmises kohanduses: EFTA järelevalveamet võib ametilt taotleda artiklis 31 nimetatud teadus- ja tehnoabi lepingu kohaselt tema pädevusse kuuluvates küsimustes. h) Artiklisse 48 lisatakse järgmine tekst: „Erandina Euroopa ühenduste muude teenistujate teenistustingimuste artikli 12 lõike 2 punktist a võib ameti tegevdirektor võtta EFTA riikide täieõiguslikke kodanikke tööle lepingu alusel.”. i) Artikleid 53 ja 54 kohaldatakse järgmises kohanduses. 1. Ühenduse või EFTA riigi päritolu toidu ja sööda puhul kohaldatakse järgmisi sätteid: a) Kui ühendus või EFTA riik kavatseb teiste lepinguosaliste suhtes võtta erakorralisi meetmeid, teatab ta sellest viivitamata teistele lepinguosalistele. Nendest meetmetest tuleb viivitamata teatada igale lepinguosalisele ja nii EÜ Komisjonile kui ka EFTA järelevalveametile. Ilma et see piiraks meetmete kohese jõustamise võimalust, toimuvad EÜ Komisjoni ja asjaomaste lepinguosaliste konsultatsioonid asjakohaste lahenduste leidmiseks ükskõik millise lepinguosalise taotlusel võimalikult kiiresti. Lahkarvamuse korral võib iga asjaomane lepinguosaline suunata küsimuse EMP Ühiskomiteele. Kui see komitee kokkuleppele ei jõua, võib lepinguosaline võtta asjakohaseid meetmeid. Selliseid meetmed võib võtta üksnes ulatuses, mis on tingimata vajalik olukorra parandamiseks. Eelistatakse selliseid meetmeid, mis kõige vähem häirivad lepingu toimimist. b) Kui EÜ Komisjon kavatseb vastu võtta otsuse ühenduse territooriumi osa hõlmavate erakorraliste meetmete kohta, teatab ta sellest viivitamata EFTA järelevalveametile ja EFTA riikidele. Kui EÜ Komisjon võtab vastu otsuse ühenduse territooriumi osa hõlmavate erakorraliste meetmete kohta, võtab asjaomane EFTA riik pärast konsulteerimist ja olukorra uurimist asjakohased meetmed, kui nimetatud riigi konkreetne olukord ei viita sellele, et sellised meetmed ei ole põhjendatud. Sellisel juhul teatab asjaomane EFTA riik sellest viivitamata EFTA järelevalveametile ja EÜ Komisjonile. Konsultatsioonid asjakohaste lahenduste leidmiseks toimuvad niipea kui võimalik. Lahkarvamuse korral kohaldatakse punkti a neljandat lõiku. 2. Kolmandate riikide päritolu toidu ja sööda suhtes kohaldatakse järgmist. a) EFTA riigid võtavad EÜ liikmesriikidega samaaegselt erakorralisi meetmeid, mis on kooskõlas liikmesriikide võetavate kolmandatest riikidest importimist käsitlevate meetmetega. b) Ühenduse õigusakti kohaldamisega seotud raskuste korral annab asjaomane EFTA riik asjast viivitamata aru EMP Ühiskomiteele. c) Käesoleva lõike kohaldamine ei piira EFTA riigi võimalust võtta ühepoolseid erakorralisi meetmeid kuni punktis a nimetatud otsuste vastuvõtmiseni. d) EMP Ühiskomitee võib ühenduse otsuseid arvesse võtta. j) Artiklit 60 muudetakse järgmiselt. 1. Lõikele 1 lisatakse: „Kui EFTA riik on arvamusel, et ELi liikmesriigi võetud meede ei ole nimetatud määrusega kooskõlas või võib mõjutada lepingu toimimist, pöördub ta EMP Ühiskomitee poole. Sama kehtib, kui ELi liikmesriik on arvamusel, et EFTA riigi võetud meede ei ole kooskõlas nimetatud määrusega või võib mõjutada lepingu toimimist.”. 2. Lõike 2 esimeses ja viimases lauses asendatakse sõnad „kaks asjaomast liikmesriiki” sõnadega „EFTA riik ja EÜ liikmesriik” ning mõiste „komisjon” asendatakse mõistega „EMP Ühiskomitee”. Teises lauses asendatakse sõnad „võib komisjon” sõnadega „võib EMP Ühiskomitee ühe lepinguosalise taotlusel”. k) EFTA riigid osalevad ameti eelarve rahastamises vastavalt lepingu artikli 82 lõike 1 punktile a ja lepingu protokollile nr 32. l) EFTA riigid annavad ametile privileegid ja immuniteedid, mis on võrdväärsed Euroopa ühenduste privileegide ja immuniteetide protokollis sisalduvate privileegide ja immuniteetidega.”.